**תמיר גילת** (נולד ב-18 ביוני 1962) הוא עורך דין, איש עסקים, כדורגלן עבר ישראלי, מלווה רוחני ויושב ראש הקרן לחקר הסרטן בישראל (ICRF).

ביוגרפיה
--------

תמיר החל את דרכו המקצועית בראשית שנות ה-80 כשוער מכבי תל אביב, ובמקביל למד משפטים באוניברסיטת תל אביב.

בתום לימודיו התמחה במשרד ש. הורוביץ ושות', והמשיך כעורך דין בתחום המסחרי.

בשנת 2000 פרש גילת מעיסוקו בעריכת דין, ולמד לתואר שני במנהל עסקים בתוכנית של בית הספר לניהול באוניברסיטת נורת'ווסטרן. עם השלמת התואר עסק ביזמות בחברות בתחום הסלולר והאנרגיה.

בשנת 2013 התמנה ליושב ראש הקרן לחקר הסרטן בישראל. ומשנת 2015 עד 2018 כיהן כממלא מקום יו"ר ההתאחדות לכדורגל בישראל.

חיים אישיים
-----------

בשנת 1993 נישא גילת ליעל נמרודי, והזוג נפרדו בשנת 2000.

עשור לאחר מכן התחתן גילת עם קרן נהרי, שהייתה עורכת דין מובילה בתחום הפלילים ונפטרה לאחר מאבק ממושך במחלת הסרטן.

לגילת שלוש בנות, אחת מנישואיו הראשונים ושתיים מהשניים.

במשך השנים עוסק גילת בלימוד ותרגול הפילוסופיה הבודהיסטית, ועוסק בהתנדבות כמלווה רוחני לחולי סרטן ובני משפחותיהם.

ב-2023 הוענק לו תואר דוקטור לשם כבוד מאוניברסיטת תל אביב על הישגיו בקידום חקר הסרטן כיו"ר הקרן לחקר הסרטן בישראל, והתנדבותו שתמכה באלפי חולי סרטן ומשפחותיהם.

מצבו הרפואי
-----------

בפברואר 2011 אובחן גילת עם שני סוגי סרטן: סרטן הלבלב וסרטן הכליה.

הפרוגנוזה לתוחלת חייו הייתה בין שלושה לששה חודשים. גילת עבר ניתוח ויפל לכריתת ראש הלבלב, כמו כן כריתת הכליה והופנה לטיפול כימותרפי.

לאחר כשלושה חודשים אובחנו גרורות של סרטן הלבלב בכבד של גילת. הטיפול הכימותרפי הופסק, ונאמר לגילת שלא נותרו אפשרויות טיפול עבורו. במקום זאת, הוצע לגילת להצטרף לניסוי קליני של תרופה ביולוגית שיועד לחולות סרטן השד והשחלה שהן נשאיות של המוטציה הגנטית BRCA.

מטרת הניסוי הייתה להאריך בחודשים ספורים את תוחלת החיים של המשתתפים. לאחר 13 חודשים החליטה חברת התרופות לסיים את הניסוי, ומתוך 400 המשתתפים גילת היחיד שנותר כיום בחיים.

בשנת 2015 התפשטו גרורות של סרטן הכליה כמעט לכל איבריו הפנימיים של גילת, שבעקבותיו עבר ניתוח נוסף במסגרתו נכרתו או נחצו רוב איבריו הפנימיים.

לאחר הניתוח הצטרף גילת לניסוי קליני חדש בטיפול אימונותרפי, שהיה אמור להאריך את משך חייו עד 24 חודשים. הניסוי קליני השני בו השתתף הניב גם הוא תרופה מצילת חיים, וגילת מטופל באימונותרפיה עד היום.

קישורים חיצוניים
----------------

* תמיר גילת, ברשת החברתית פייסבוק
* תמיר גילת, ברשת החברתית אקס (טוויטר)
* תמיר גילת, ברשת החברתית אינסטגרם
* Outliving your expiration date | Tamir Gilat | TEDxSavyon, סרטון בערוץ "TEDx Talks", באתר יוטיוב (אורך: 15:14)
* תמיר גילת, "עשור למאבקי בסרטן: אני עכבר המעבדה שמוכיח שהמחקר עובד", באתר ynet, 4 בפברואר 2021
* "נשארו לי לב, ריאות - וחיוך": איך מתמודדים עם מחלה סופנית?, סרטון בערוץ "כאן | חדשות - תאגיד השידור הישראלי", באתר יוטיוב (אורך: 12:25)

הערות שוליים
------------

1. ↑  משה שי, תמיר גילת; אחד השוערים הטובים בליגה הלאומית (צילום), חדשות, 5 ביולי 1984
2. 1 2 3 4  אתר למנויים בלבד רוני לינדר, "אני אחד האנשים הבודדים בעולם שעשה את זה": פעמיים כמעט הוכרז על מותו של תמיר גילת - זה מה שהציל אותו, באתר TheMarker‏, 20 באוקטובר 2019
3. ↑  דנה גילרמן, רק הקייטרינג עלה 400 אלף דולר, חדשות, 23 באוגוסט 1993
4. ↑  שי גל 2, ‏קרן מתה מסרטן, בעלה חולה גם כן, באתר ‏מאקו‏, 23 ביוני 2017
5. ↑  מדברים פילנתרופיה – בנימה אישית עם תמיר גילת, באתר אגודת הידידים של אוניברסיטת תל אביב, 20 ביולי 2020
6. ↑  שותפים למסע | מלווה רוחני למוות | תמיר גילת, באתר סינמה
7. ↑  פרק 10 - "מי שיש לו איזה שלמענו יחיה - יוכל לשאת כמעט כל איך" - שיחה עם תמיר גילת החי לצד הסרטן בענווה, בפודקאסט המלווה, 2 בנובמבר 2023
8. ↑  תמיר גילת זכה בתואר דוקטור כבוד לשנת 2023, באתר ONE‏, 17 במאי 2023
9. ↑  פרק 10 - "מי שיש לו איזה שלמענו יחיה - יוכל לשאת כמעט כל איך" - שיחה עם תמיר גילת החי לצד הסרטן בענווה, בפודקאסט המלווה, 2 בנובמבר 2023